CELEX: 32012R0461
Language: sk
Date: 2012-05-31 00:00:00
Title: Nariadenie Komisie (EÚ) č. 461/2012 z  31. mája 2012 , ktorým sa mení a dopĺňa nariadenie Rady (ES) č. 1165/98 o krátkodobej štatistike a nariadenia Komisie (ES) č. 1503/2006, (ES) č. 657/2007 a (ES) č. 1178/2008, pokiaľ ide o úpravy v súvislosti s vypustením ukazovateľov vzťahujúcich sa na nové objednávky v priemysle  Text s významom pre EHP

1.6.2012   
            
            
               SK
            
            
               Úradný vestník Európskej únie
            
            
               L 142/26
            
         NARIADENIE KOMISIE (EÚ) č. 461/2012
   z 31. mája 2012,
   ktorým sa mení a dopĺňa nariadenie Rady (ES) č. 1165/98 o krátkodobej štatistike a nariadenia Komisie (ES) č. 1503/2006, (ES) č. 657/2007 a (ES) č. 1178/2008, pokiaľ ide o úpravy v súvislosti s vypustením ukazovateľov vzťahujúcich sa na nové objednávky v priemysle
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1165/98 z 19. mája 1998 o krátkodobej štatistike (1), a najmä na jeho článok 17 písm. b) až g),
   keďže:
   
               (1)
            
            
               Nariadením (ES) č. 1165/98 sa vytvoril spoločný rámec na tvorbu krátkodobej štatistiky Spoločenstva o obchodnom cykle a stanovil požadované ukazovatele na analýzu krátkodobého vývoja ponuky a dopytu, výrobných faktorov a cien.
            
         
               (2)
            
            
               V nariadení Komisie (ES) č. 1503/2006 z 28. septembra 2006, ktorým sa vykonáva, mení a dopĺňa nariadenie Rady (ES) č. 1165/98 o krátkodobej štatistike, pokiaľ ide o definície ukazovateľov, zoznam ukazovateľov a periodicitu spracovania údajov (2), sa stanovili definície cieľov a charakteristík ukazovateľov.
            
         
               (3)
            
            
               V nariadení Komisie (ES) č. 657/2007 zo 14. júna 2007, ktorým sa vykonáva nariadenie Rady (ES) č. 1165/98 o krátkodobej štatistike, čo sa týka zavedenia európskych systémov výberových zisťovaní (3), sa špecifikovali pravidlá a podmienky týkajúce sa zasielania údajov členskými štátmi zúčastňujúcimi sa na európskych systémoch výberových zisťovaní pre krátkodobú štatistiku.
            
         
               (4)
            
            
               Nariadením Komisie (ES) č. 1178/2008 z 28. novembra 2008, ktorým sa mení a dopĺňa nariadenie Rady (ES) č. 1165/98 o krátkodobej štatistike a nariadenia Komisie (ES) č. 1503/2006 a (ES) č. 657/2007, pokiaľ ide o úpravy po revízii štatistických klasifikácií NACE a CPA (4), sa aktualizovali pravidlá a podmienky pre európske systémy výberových zisťovaní po prijatí nariadenia Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (5), a nariadenia Európskeho parlamentu a Rady (ES) č. 451/2008 z 23. apríla 2008, ktorým sa zavádza nová štatistická klasifikácia produktov podľa činností (CPA) a ktorým sa zrušuje nariadenie Rady (EHS) č. 3696/93 (6).
            
         
               (5)
            
            
               Ukazovatele vzťahujúce sa na nové objednávky v priemysle zavedené nariadením (ES) č. 1165/98 mali slúžiť ako hlavný indikátor budúcej výroby. Ukázalo sa však, že prognostická schopnosť týchto ukazovateľov je obmedzená, a keďže tieto ukazovatele nemali stabilné hlavné charakteristiky za všetky členské štáty, Výbor pre európsky štatistický systém sa dohodol, že zber údajov k ukazovateľom vzťahujúcim sa na nové objednávky v priemysle by sa mal v súvislosti so stanovením priorít pri vyvíjaní a tvorbe štatistiky zastaviť vzhľadom na obmedzené zdroje a s cieľom znížiť zaťaženie európskeho štatistického systému.
            
         
               (6)
            
            
               Aby sa ukazovatele týkajúce sa nových objednávok v priemysle mohli zrušiť, je potrebné odstrániť všetky odkazy na tieto ukazovatele v súvislosti so zoznamom ukazovateľov, referenčným obdobím, úrovňou podrobnosti, termínmi predkladania údajov, prechodným obdobím a definíciami platnými pre tieto ukazovatele, ale aj v súvislosti s podmienkami európskeho systému výberových zisťovaní o zahraničných nových objednávkach.
            
         
               (7)
            
            
               Opatrenia stanovené v tomto nariadení sú v súlade so stanoviskom Výboru pre Európsky štatistický systém,
            
         PRIJALA TOTO NARIADENIE:
   Článok 1
   Príloha A k nariadeniu (ES) č. 1165/98 sa mení a dopĺňa v súlade s prílohou I k tomuto nariadeniu.
   Článok 2
   Príloha I k nariadeniu (ES) č. 1503/2006 sa mení a dopĺňa v súlade s prílohou II k tomuto nariadeniu.
   Článok 3
   V nariadení (ES) č. 657/2007 sa články 1 a 2 nahrádzajú takto:
   
      „Článok 1
      Európske systémy výberových zisťovaní sa môžu používať pri zostavovaní štatistiky, v ktorej sa v prípade nasledujúcich troch ukazovateľov stanovených v prílohe A k nariadeniu (ES) č. 1165/98 rozlišuje medzi krajinami eurozóny a krajinami mimo nej:
      
                  Ukazovateľ
               
               
                  Názov
               
            
                  312
               
               
                  Ceny priemyselných výrobcov realizované na zahraničnom trhu
               
            
                  340
               
               
                  Dovozné ceny
               
            Článok 2
      Členské štáty zúčastňujúce sa na európskom systéme výberových zisťovaní uvedenom v článku 1 Komisii (Eurostatu) zasielajú údaje aspoň za činnosti NACE v prípade ukazovateľa 312 a za produkciu CPA v prípade ukazovateľa 340, ktoré sú stanovené v prílohe.“
   
   Článok 4
   Príloha III k nariadeniu (ES) č. 1178/2008 sa mení a dopĺňa v súlade s prílohou III k tomuto nariadeniu.
   Článok 5
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 31. mája 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 162, 5.6.1998, s. 1.
   
      (2)  Ú. v. EÚ L 281, 12.10.2006, s. 15.
   
      (3)  Ú. v. EÚ L 155, 15.6.2007, s. 7.
   
      (4)  Ú. v. EÚ L 319, 29.11.2008, s. 16.
   
      (5)  Ú. v. EÚ L 393, 30.12.2006, s. 1.
   
      (6)  Ú. v. EÚ L 145, 4.6.2008, s. 65.
   
      PRÍLOHA I
      Príloha A k nariadeniu (ES) č. 1165/98 sa mení a dopĺňa takto:
      
                  1.
               
               
                  Písmeno c) (Zoznam ukazovateľov) sa mení a dopĺňa takto:
                  
                              a)
                           
                           
                              V odseku 1 sa vypúšťajú ukazovatele „130 Nové prijaté objednávky“, „131 Domáce nové objednávky“ a „132 Zahraničné nové objednávky“.
                           
                        
                              b)
                           
                           
                              Vypúšťajú sa odseky 3 a 8.
                           
                        
            
                  2.
               
               
                  V písmene e) (Referenčné obdobie) sa vypúšťajú ukazovatele 130, 131 a 132 a ich príslušné referenčné obdobia.
               
            
                  3.
               
               
                  Písmeno f) (Úroveň podrobnosti) sa mení a dopĺňa takto:
                  
                              a)
                           
                           
                              Odsek 4 sa nahrádza takto:
                              
                                          „4.
                                       
                                       
                                          Okrem toho sa všetky ukazovatele okrem tržieb za vlastné výkony a tovar (120, 121, 122) zasielajú za celý priemysel, t. j. za sekcie B až E NACE Rev. 2, a za hlavné priemyselné zoskupenia (MIG) uvedené v nariadení Komisie (ES) č. 586/2001 (1).
                                       
                                    
                        
                              b)
                           
                           
                              Vypúšťa sa odsek 6.
                           
                        
                              c)
                           
                           
                              Odsek 9 sa nahrádza takto:
                              
                                          „9.
                                       
                                       
                                          Ukazovatele vzťahujúce sa na zahraničné trhy (122 a 312) sa zasielajú v členení na krajiny eurozóny a krajiny mimo nej. Toto členenie sa použije v prípade celého priemyslu, t. j. sekcií B až E NACE Rev. 2, MIG, ako aj úrovní sekcií (jednomiestny alfabetický kód) a divízií (dvojmiestny číselný kód) NACE Rev. 2. Informácie o sekciách D a E NACE Rev. 2 sa nevyžadujú v prípade ukazovateľa 122. Okrem toho sa ukazovateľ dovozné ceny (340) zasiela v členení na krajiny eurozóny a krajiny mimo nej. Toto členenie sa použije v prípade celého priemyslu, t. j. sekcií B až E CPA, MIG, ako aj úrovní sekcií (jednomiestny alfabetický kód) a divízií (dvojmiestny číselný kód) CPA. Pri členení na krajiny eurozóny a krajiny mimo nej môže Komisia určiť podmienky uplatňovania európskych systémov výberových zisťovaní definovaných v článku 4 ods. 2 prvom pododseku písm. d). Tieto opatrenia zamerané na zmenu menej zásadných prvkov tohto nariadenia jeho doplnením sa prijímajú v súlade s regulačným postupom s kontrolou uvedeným v článku 18 ods. 3. Európsky systém výberových zisťovaní môže obmedziť rozsah ukazovateľa dovozné ceny na dovoz výrobkov z krajín mimo eurozóny. Členské štáty, ktoré nezaviedli euro ako svoju menu, nemusia zasielať ukazovatele 122, 312 a 340 v členení na krajiny eurozóny a krajiny mimo nej.“
                                       
                                    
                        
            
                  4.
               
               
                  V písmene g) (Termíny predkladania údajov) v odseku 1 sa vypúšťajú ukazovatele 130, 131 a 132 a ich príslušné termíny „1 mesiac a 20 kalendárnych dní“.
               
            
                  5.
               
               
                  V písmene j) (Prechodné obdobie) sa odsek 3 nahrádza takto:
                  
                              „3.
                           
                           
                              V súlade s postupom stanoveným v článku 18 ods. 2 sa môže v prípade ukazovateľa 340 a členenia na krajiny eurozóny a krajiny mimo nej v prípade ukazovateľov 122, 312 a 340 poskytnúť prechodné obdobie, ktoré sa končí 11. augusta 2007.“
                           
                        
            
         (1)  Ú. v. ES L 86, 27.3.2001, s. 11.“
   
   
      PRÍLOHA II
      Príloha I k nariadeniu (ES) č. 1503/2006 sa mení a dopĺňa takto:
      Ukazovatele: Vypúšťajú sa ukazovatele „130 Nové prijaté objednávky“, „131 Domáce nové objednávky“ a „132 Zahraničné nové objednávky“.
   
   
      PRÍLOHA III
      Príloha III k nariadeniu (ES) č. 1178/2008 sa mení a dopĺňa takto:
      Vypúšťa sa odsek „132 Zahraničné nové objednávky“.